Nhar il-Ħamis li għadda fil-Brażil ġew arrestati xejn anqas minn 10 persuni minħabba suspett li dawn il-persuni jagħmlu parti minn grupp li jagħti l-appoġġ tiegħu lill-Istat Iżlamiku (ISIS). Kien il-Ministru għall-Ġustizzja Alexandre Moraes li kkonferma dan, filwaqt li sostna li dawn il-persuni kienu qed jippjanaw li jagħmlu atti ta' terroriżmu matul l-Olimpjadi tax-xahar id-dieħel li se jittellgħu f'Rio de Janeiro. Irriżulta li dan il-grupp ta' 10 persuni huma kollha ċittadini Brażiljani u bdew jagħmlu kuntatt bejniethom permezz ta' applikazzjonijiet famużi online fosthom WhatsApp u Telegram. Madankollu, sostna l-Ministru Moraes, ma jidhirx li dawn il-persuni kienu jafu lil xulxin personalment. Żied jgħid li dan il-grupp ma kellux kuntatt dirett mal-ISIS fl-Iraq jew fis-Sirja, iżda numru minn dawn il-membri mhux l-ewwel darba li kienu ddikjaraw il-lealtà tagħhom lejn dan il-grupp militanti. "Il-persuni involuti kienu qed jikkomunikaw bejniethom permezz ta' grupp online li semmewh "id-difensuri tax-Sharia" u kienu qed jippjanaw li jakkwistaw xi forma ta' armi u splussivi biex iwettqu reati kriminali kemm fil-Brażil, kif ukoll f'pajjiżi oħrajn," żvela l-Ministru Moraes waqt konferenza stampa. Madankollu, huwa qal li dan il-grupp kien wieħed "dilettantesk" b'diżorganizzazzjoni grassa, u kien proprju għalhekk li l-awtoritajiet ikkonċernati għażlu li jirreaġixxu mill-ewwel. Il-Ministru Moraes qal ukoll li membri minn dan il-grupp kienu żaru pajjiż qrib tal-Brażil, dak tal-Paragwaj, bl-għan li jinxtraw xi armi perikolużi fosthom rifles tat-tip AK-47, iżda m'hemm l-ebda evidenza li dawn il-persuni kisbu tali armi jew xi armi oħrajn. Apparti dawn l-10 persuni, se jkunu qed jiġu interrogati 2 persuni oħrajn. Irriżulta li l-mexxej ta' dan il-grupp kien ibbażat fin-Nofsinhar tal-belt Brażiljan bl-isem ta' Curitiba, filwaqt li l-oħrajn kienu mferrxa madwar stati oħrajn tal-istess pajjiż. Qorti fl-istat ta' Parana, fejn hija bbażata din il-belt imsemmija, iddikjarat li ma kien hemm l-ebda indikazzjoni li l-grupp kien qed jippjana li juża l-armi u tattiċi terroristi oħrajn biex jintlaħaq xi għan partikolari. Inċidentalment, qabel ma saru dawn l-arresti, preċiżament jumejn qabel, l-aġenzija ta' intelliġenza tal-Brażil kienet żvelat li qed tinvestiga t-theddid kollu li seta' jsir b'rabta mal-Olimpjadi f'Rio li se jingħataw bidu fil-5 ta' Awwissu li ġej. Is-SITE Intelligence Group, li jieħu ħsieb il-moniteraġġ tal-internet, irrapporta li skoprew grupp mhux magħruf li beda jsejjaħ lilu nnifsu bħala "Ansar al-Khilafah Brazil'. Dan il-grupp beda wkoll jxerred u jippromwovi propaganda tal-ISIS kemm bl-Għarbi, bl-Ingliż, kif ukoll bil-Portugiż, fuq għadd ta' siti soċjali mfittxija mill-pubbliku. Wara l-attakk li sar f'Nizza ftit taż-żmien ilu, l-awtoritajiet Brażiljani żiedu bil-kbir il-miżuri ta' sigurtà fil-pajjiż li jinkludu d-dispożizzjoni ta' għadd kbir ta' pulizija u uffiċjali oħrajn ta' sigurtà madwar binjiet importanti, roadblocks aktar frekwenti, segwiti minn eżerċizzju ta' tfittxija fuq il-viżitaturi li jkunu se jżuru s-sit fejn se jittellgħu l-Olimpjadi x-xahar id-dieħel. Intant, il-President interim Michel Temer sejjaħ laqgħa ta' emerġenza għall-Kabinett wara dawn l-arresti, l-ewwel waħda tax-xorta tagħha, wara li s-sena l-oħra ddaħħlu liġijiet ġodda u aktar ħarxa kontra t-terroriżmu fil-Brażil.